Kunstekaap, Suidoosterfees bied dramafees vir hoërskole aan | Maroela Media
Inskrywings word ingewag vir die Kunstekaap-teater en die Suidoosterfees se dramafees vir hoërskole wat in Oktober vanjaar in Kaapstad aangebied word. (Foto: Verskaf)
"Dit is vir ons opwindend om saam met Kunstekaap aan hierdie projek deel te neem," sê prof. Brian Figaji, voorsitter van die Suidoosterfeesdireksie. Volgens Figaji het die Suidoosterfees reeds 'n groot fokus op ontwikkelingsprogramme, en beskou hy hierdie dramafees as nog 'n geleentheid om jong teatermakers te help ontwikkel.
Volgens Marlene le Roux, uitvoerende hoof van Kunstekaap, is die doel met die Hoërskool Dramafees om aan leerders 'n platform te bied waar hulle kreatief uitdrukking aan hul sienings oor sosiale kwessies kan gee.
"Die towerkrag wat in regstreekse teater lê sal ongetwyfeld deelnemers se horisonne verbreed. Leerders word ook blootgestel aan die dissipline en etiket van die teateromgewing," sê Le Roux.
Om deel te neem moet skole 'n produksie van 30 tot 60 minute voorlê wat handel oor sosiale uitdagings waarmee hedendaagse skoliere te doen kry. 'n Uittreksel van die toneelstuk moet as 'n oudisievideo van tien minute voorsien word, tesame met 'n opsomming en motivering vir die tema wat gekies is. Ingevolge Covid-19-regulasies word 'n maksimum van ses akteurs op die verhoog in Kunstekaap se Arena toegelaat, en inskrywings moet aan dié regulasie voldoen.
Die sluitingsdatum vir inskrywings is Vrydag 20 Augustus. Skole wie se inskrywings suksesvol is, sal teen Woensdag 25 Augustus laat weet word.
Die ses top-inskrywings sal op 15 en 16 Oktober in die Arena van die Kunstekaap-teater vir finale beoordeling opgevoer word. Daarna sal die beste akteurs, regisseurs en skrywers tydens 'n toekenningsgeleentheid hulle pryse ontvang en die wendrama se geselskap sal genooi word om die produksie tydens volgende jaar se Suidoosterfees op die planke te bring.
Vir meer inligting en om inskrywingsvorms te kry, stuur e-pos na Tania Williams-Kaponda by [email protected].